Document ID: 31983R2793

*****
ΚΑΝΟΝΙΣΜΟΣ (ΕΟΚ) αριθ. 2793/83 ΤΗΣ ΕΠΙΤΡΟΠΗΣ
της 6ης Οκτωβρίου 1983
που τροποποιεί τους κανονισμούς (ΕΟΚ) αριθ. 1107/68, (ΕΟΚ) αριθ. 2496/78, (ΕΟΚ) αριθ. 1402/83 και (ΕΟΚ) αριθ. 1441/83 σχετικά με τις λεπτομέρειες χορήγησης ενισχύσεων για την ιδιωτική αποθεματοποίηση των τυριών Grana Padano, Parmigiano Reggiano, Provolone, Pecorino Romano και άλλων τυριών διατήρησης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακοκτομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 6 παράγραφος 7, το άρθρο 8 παράγραφος 5 και το άρθρο 9 παράγραφος 3,
Εκτιμώντας:
ότι η εφαρμογή των διατάξεων του άρθρου 2 παράγραφος 1 υπό ε) δεύτερη περίπτωση του κανονισμού (ΕΟΚ) αριθ. 1402/83 της Επιτροπής της 1ης Ιουνίου 1983 περί των λεπτομερειών χορηγήσεως ενισχύσεως για την ιδιωτική αποθεματοποίηση των τυρών διατηρήσεως κατά τη γαλακτοκομική περίοδο 1983/84 (3), κατέστησε φανερή την ανάγκη να περιοριστούν οι μεταβολές ως προς τη σύνθεση της παρτίδας που αποτελεί αντικείμενο σύμβασης, τις οποίες επιτρέπει ο οργανισμός παρέμβασης για να αντικατασταθούν ή να αποσυρθούν από το απόθεμα τα τυριά που έχουν χαλάσει και να διευκρινισθούν οι συνέπειες μιας τέτοιας μεταβολής στη σύμβαση· ότι η ίδια διάταξη περιλαμβάνεται και στον κανονισμό (ΕΟΚ) αριθ. 1107/68 της Επιτροπής της 27ης Ιουλίου 1968 περί των λεπτομερειών εφαρμογής των παρεμβάσεων στην αγορά των τυρών Grana Padano και Parmigiano Reggiano (4), όπως τροποποιήθηκε τελευταία από τον κανονισμό (ΕΟΚ) αριθ. 1442/83 (5), στον κανονισμό (ΕΟΚ) αριθ. 2496/78 της Επιτροπής της 26ης Οκτωβρίου 1978 περί των λεπτομερειών χορηγήσεως ενισχύσεως για την ιδιωτική αποθεματοποίηση του τυριού Provolone (6), όπως τροποποιήθηκε τελευταία από τον κανονισμό (ΕΟΚ) αριθ. 1442/83, και στον κανονισμό (ΕΟΚ) αριθ. 1441/83 της Επιτροπής της 3ης Ιουνίου 1983 περί θεσπίσεως ενισχύσεως στην ιδιωτική αποθεματοποίηση του τυριού Pecorino Romano (7), όπως τροποποιήθηκε από τον κανονισμό (ΕΟΚ) αριθ. 1955/83 (8)· ότι πρέπει συνεπώς να γίνει η ίδια τροποποίηση στους εν λόγω κανονισμούς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι διατάξεις που περιλαμβάνονται στο άρθρο 16 παράγραφος 1 υπό δ) πρώτη περίπτωση του κανονισμού (ΕΟΚ) αριθ. 1107/68, στο άρθρο 2 παράγραφος 1 υπό στ) δεύτερη περίπτωση του κανονισμού (ΕΟΚ) αριθ. 2496/78, στο άρθρο 2 παράγραφος 1 υπό ε) δεύτερη περίπτωση του κανονισμού (ΕΟΚ) αριθ. 1402/83 και στο άρθρο 2 παράγραφος 1 υπό δ) δεύτερη περίπτωση του κανονισμού (ΕΟΚ) αριθ. 1441/83, αντικαθίστανται από το ακόλουθο κείμενο:
«- να μη μεταβάλλει τη σύνθεση της υπό σύμβαση παρτίδας κατά τη διάρκεια της σύμβασης χωρίς την προηγούμενη άδεια του οργανισμού παρέμβασης. Εφόσον τηρείται ο όρος σχετικά με την ελάχιστη ποσότητα που καθορίζεται ανά παρτίδα, ο οργανισμός παρέμβασης μπορεί να επιτρέψει μεταβολή που περιορίζεται, στην περίπτωση που διαπιστώνεται ότι έχουν χαλάσει τόσο ώστε δεν είναι πλέον δυνατόν να παραμένουν στο απόθεμα, σε έξοδο από το απόθεμα ή αντικατάσταση των τυριών αυτών.
Σε περίπτωση που αποσύρονται ορισμένες ποσότητες:
i) εάν οι εν λόγω ποσότητες αντικαθίστανται με την άδεια του οργανισμού παρέμβασης, η σύμβαση θεωρείται ότι δεν έχει υποστεί καμία τροποποίηση·
ii) εάν οι εν λόγω ποσότητες δεν αντικαθίστανται, η σύμβαση θεωρείται ότι έχει συναφθεί από την αρχή για την ποσότητα που διατηρείται μόνιμα.
Τα έξοδα ελέγχου, που συνεπάγεται ενδεχομένως αυτή η τροποποίηση, βαρύνουν τον προβαίνοντα στην αποθεματοποίηση.».
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Οκτωβρίου 1983.

Labels: 3
17
6